CELEX: 62013CN0115
Language: el
Date: 2013-03-11 00:00:00
Title: Υπόθεση C-115/13: Προσφυγή της 11ης Μαρτίου 2013 — Ευρωπαϊκή Επιτροπή κατά Ουγγαρίας

4.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/11
            
         Προσφυγή της 11ης Μαρτίου 2013 — Ευρωπαϊκή Επιτροπή κατά Ουγγαρίας
   (Υπόθεση C-115/13)
   2013/C 129/20
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Barslev και A. Sipos)
   
      Καθής: Ουγγαρία
   
      Αιτήματα της προσφεύγουσας
   
   Η Επιτροπή ζητεί από το Δικαστήριο:
   
               —
            
            
               να αναγνωρίσει ότι η Ουγγαρία παρέβη τις υποχρεώσεις που υπέχει από τα άρθρα 19 έως 21 της οδηγίας 92/83/ΕΟΚ (1), σε συνδυασμό με το άρθρο 22, παράγραφος 7, της ίδιας οδηγίας και το άρθρο 3, παράγραφος 1, της οδηγίας 92/84/ΕΟΚ (2), επειδή θέσπισε και διατηρεί σε ισχύ διατάξεις δυνάμει των οποίων, υπό τις προϋποθέσεις που ορίζει η εθνική νομοθεσία,
               
                           —
                        
                        
                           καθορίζεται σε 0 HUF ο ειδικός φόρος καταναλώσεως για την παραγωγή αιθυλικής αλκοόλης από αποστακτήρια για λογαριασμό παραγωγού και
                        
                     
                           —
                        
                        
                           απαλλάσσεται από τον ειδικό φόρο καταναλώσεως η παραγωγή αιθυλικής αλκοόλης από ιδιώτες.
                        
                     
         
               —
            
            
               να καταδικάσει την Ουγγαρία στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά το άρθρο 19 της οδηγίας 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά, η Ουγγαρία έχει υποχρέωση επιβολής ειδικού φόρου καταναλώσεως στα αλκοολούχα ποτά με συντελεστή που καθορίζεται σύμφωνα με την οδηγία και, ιδίως, το άρθρο 21 αυτής, και διατηρήσεως σε ισχύ εθνικού καθεστώτος σύμφωνου με την εν λόγω οδηγία. Εξάλλου, το άρθρο 22 της οδηγίας προβλέπει τις περιπτώσεις κατά τις οποίες τα κράτη μέλη μπορούν να εφαρμόζουν μειωμένο συντελεστή ειδικού φόρου καταναλώσεως σε σχέση με τον κανονικό εθνικό συντελεστή.
   Κατά το άρθρο 64, παράγραφος 3, του ουγγρικού νόμου CXXVII του 2003 περί ειδικού φόρου καταναλώσεως και ειδικών κανόνων για τη διάθεση στο εμπόριο των προϊόντων που υπόκεινται σε ειδικό φόρο καταναλώσεως, στην περίπτωση που αποστακτήριο προβαίνει σε απόσταξη για λογαριασμό παραγωγού, ο ειδικός φόρος καταναλώσεως για τα αποστάγματα που παράγονται από την πρώτη ύλη του παραγωγού αυτού καθορίζονται σε 0 HUF για μέγιστη ετήσια ποσότητα 50 λίτρων ανά παραγωγό.
   Επιπλέον, σύμφωνα με τον ίδιο εθνικό νόμο, η παραγωγή αποσταγμάτων ή αιθυλικής αλκοόλης από ιδιώτη ο οποίος προβαίνει ο ίδιος στην απόσταξη, για ποσότητα που δεν υπερβαίνει τα 50 λίτρα ετησίως, απαλλάσσεται από τον ειδικό φόρο καταναλώσεως. Η οδηγία 92/83/ΕΟΚ δεν περιέχει διατάξεις σχετικά με την απαλλαγή από φόρο καταναλώσεως της κατ’ οίκον παραγωγής αιθυλικής αλκοόλης και, ως εκ τούτου, κατά την Επιτροπή, δεν είναι δυνατή η θέσπιση τέτοιας απαλλαγής χωρίς παράβαση της οδηγίας. Εάν ο ευρωπαίος νομοθέτης είχε την πρόθεση να προβλέψει τέτοια δυνατότητα, θα είχε θεσπίσει σχετική ρύθμιση στην οδηγία. Η οδηγία, υπό συγκεκριμένες προϋποθέσεις, επιτρέπει την απαλλαγή από τον ειδικό φόρο καταναλώσεως μόνο της παραγωγής από ιδιώτες μπίρας, οίνου και ορισμένων απλών και αφρωδών ποτών που παρασκευάζονται με ζύμωση.
   
      (1)  Οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (ΕΕ L 316, σ. 21).
   
      (2)  Οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη (ΕΕ L 316, σ. 29).